9-jarige sterf ná skietery tydens kapingArgieffoto ŉ Negejarige meisie is dood nadat sy Maandagoggend in ŉ skietery tydens ŉ kaping in haar maag gewond is. Kapt. Nqobile Gwala, woordvoerder van die polisie, het aan Maroela Media gesê die voorval het omstreeks 07:30 in Shallcross naby Chatsworth in KwaZulu-Natal gebeur. Volgens Gwala was die meisie saam met haar pa in die voertuig toe hulle deur drie kapers oorval is. Die kapers het die voertuig by die pa afgeneem en weggejaag met die 9-jarige kind steeds in die voertuig. Die kapers het egter in hul poging om te vlug met ŉ vragmotor gebots in Caucusweg, nie ver van waar die kaping plaasgevind het nie. Die kapers het van daar probeer om te voet verder te vlug. Gwala het gesê ŉ polisiebeampte wat van diens af was het die botsing sien gebeur en kon daarin slaag om een van die vlugtende verdagtes vas te trek. ŉ Tweede verdagte het op die toneel gesterf, terwyl die derde verdagte daarin kon slaag om te ontsnap. Tydens hierdie gebeure het daar ŉ skietery ontstaan en die 9-jarige meisie is in haar maag gewond. Sy is na ŉ hospitaal gehaas waar sy later gesterf het. Gwala wou nie mediaberigte bevestig dat die kind gewond is toe daar ŉ skietgeveg tussen haar pa en die kapers ontstaan het nie. “Daar is gerugte dat die kind se pa op die kapers geskiet het, maar ons kan dit nie in dié stadium bevestig nie. Dit is nog nie duidelik wie geskiet het of wat presies gebeur het nie. Dit vorm deel van die polisie se ondersoek,” het sy gesê. Sy wou ook nie bespiegel oor die oorsaak van die verdagte wat op die ongelukstoneel gesterf het, se dood nie. “Ons weet nog glad nie wat die oorsaak van sy dood was nie. Dit kan slegs deur ŉ nadoodse ondersoek vasgestel word,” het sy gesê. Die 39-jarige verdagte wat in hegtenis geneem is, sal binnekort in die hof verskyn. Sake van moord en voertuigkaping word ondersoek. Die polisie doen ook ŉ geregtelike doodsondersoek in verband met die tweede verdagte se dood. EWN het intussen die 9-jarige meisie as Sadia Sukhraj geïdentifiseer.